Bent Bøgsted (DF), 2012-01-26:
Tak, hr. formand.
Som det er blevet nævnt, er det her en udløber af den undersøgelse, som den tidligere beskæftigelsesminister havde lavet, af, hvilke regler der var generende.
Der kom rigtig mange bud på, hvilke regler vi kunne afskaffe, og der blev også lavet en lang liste over, hvilke regler vi så skulle i gang med at se på.
Der var nogle af reglerne, der kunne ændres ved en bekendtgørelse, og nogle regler skulle ændres ved lovgivning.
Tilbage var så det, der skulle ændres ved lovgivning.
Vi havde så den situation i maj 2011, at det var svært at komme i gang med den helt store regelforenkling, da vi snart skulle til valg.
Og derfor blev der sådan lidt reduktion i antallet af regelforenklinger, altså i antallet af de regler, der blev forenklet.
Men det ændrer ikke ved, at de partier, der står bag de forslag, også aftalte og var enige om, at når man kom efter et valg, uanset hvilken regering det var, skulle man genoptage forhandlingerne og lave nye regelforenklinger ud fra den liste, der nu er.
Og det ser jeg da frem til; det håber jeg kommer her til foråret, for det var sådan set aftalen, at det skulle komme her efter et valg.
Så jeg går da selvfølgelig ud fra, at ministeren vil leve op til det, der ligger i aftalen om, at vi skulle fortsætte.
Og vi vil i Dansk Folkeparti blankt erkende, at når nogle regler er unødvendige, skal vi selvfølgelig også fjerne dem.
Der har været sådan en tilbøjelighed til, at når der var blevet indført nogle regler, altså at når der var blevet lavet nye regler, så blev de egentlig glemt.
Det er sket hele tiden, det er ikke bare inden for de sidste 10 år, det skete også i 1990'erne.
Man glemte mange gange at fjerne reglerne, og hvis man endelig fjernede reglerne, så beholdt a-kasserne og jobcentrene mange gange papirerne med de gamle regler og kørte videre efter dem.
Det skal vi selvfølgelig have ændret på, det er klart.
Det skal være sådan, at sagsbehandlerne bruger de regler, der er up to date, og ikke gamle regler, der er udløbet, og som måske mere er til gene for de ledige.
Men det er dem, sagsbehandlerne kender til hudløshed, og derfor er de tilbøjelige til at kigge på dem, og de er måske ikke lige blevet opdateret, med hensyn til at der er kommet nye.
Det er sådan noget, vi også har arbejdet med, altså med mere oplysning ud til jobcentre og a-kasser om, hvordan reglerne fungerer fremover.
Vi ser som sagt også frem til, at vi bliver inviteret over til en ny omgang forhandlinger om regelforenkling, hvor vi måske kan få fjernet endnu flere unødvendige regler, der mere er til gene end til gavn.
Vi skal selvfølgelig altid se på, om reglerne, uanset om de er til gene eller ej, er nødvendige af hensyn til kontrollen med, om der bliver svindlet på nogle bestemte områder.
Dem kan man selvfølgelig ikke bare lige gå ud og fjerne, selv om der kunne være et ønske.
Vi har set på den liste, at der var nogle ønsker om at fjerne nogle regler, men hvor vi må sige, at det kan vi ikke, for dér er der grundlag for, at vi skal have kontrol med udbetalinger og den slags; dem kan vi selvfølgelig ikke fjerne, selv om det er et ønske.
Men vi skal selvfølgelig lytte til sagsbehandlerne i jobcentrene og a-kasserne og høre, hvad de har af indsigelser over for de regler og den lovgivning, som vi laver herinde i Folketinget, og det har vi gjort langt hen ad vejen.
Som sagt ser vi i Dansk Folkeparti frem til den kommende forhandling om endnu flere fjernelser af unødvendige regler og bureaukrati til gavn for både sagsbehandlerne og de ledige.
Derudover har ministeren lagt to forslag om at fjerne noget ind i L 70.
Dem har vi ikke de store ting at udsætte på, så vi kan godt uden problemer acceptere, at de er lagt ind.
Så vi ser frem til den videre behandling af forslagene, og vi ser frem til, at vi skal samles igen og lave ny regelforenkling.
Så Dansk Folkeparti støtter selvfølgelig forslaget, som vi også er en del af.